**Igor Vsevolodovitš Girkin** (ven. Игорь Всеволодович Гиркин), joka tunnetaan myös nimellä **Igor Ivanovitš Strelkov** (ven. Игорь Иванович Стрелков, s. 17. joulukuuta 1970) on venäläinen upseeri ja nationalisti, joka johti kesällä 2014 osaltaan Itä-Ukrainan sotilaallista kapinaa.

Girkin on sotaveteraani ja äärikansallismielinen monarkisti, jonka kutsumanimi *Strelok* tarkoittaa "ampujaa" tai "kiväärimiestä". Girkin on aiemmin taistellut vapaaehtoisena mm. Bosniassa ja Transnistriassa. Ensimmäisessä Tšetšenian sodassa Girkin oli sotilas, toisessa upseeri. Venäläisnationalistisen, konservatiivisen kansallisromantikko Girkinin ajatellaan lännessä vastustavan Venäjän liberaaleja poliitikkoja, joita hän pitää pettureina. Girkin on koulutukseltaan historian maisteri, ja hän on harrastanut historiallisia roolipelejä.

Girkin väittää itse kuuluneensa turvallisuuspalvelu FSB:hen vuoteen 2013. Ukrainan ja lännen mielestä Girkin palveli sotilastiedustelu GRU:ssa. Kesällä 2013 Girkin esitteli abhasialaiselle uutistoimistolle uudenlaista erityisoperaatioista koostuvaa sotaa. Hän kokosi Ukrainan venäläismielisistä, venäläisistä ja muualta tulleista eri sotien veteraaneista taistelujoukon, joka osallistui helmikuussa 2014 Krimin Simferopolin parlamentin valtaukseen. Sen jälkeen huhtikuussa 2014 joukko valtasi Itä-Ukrainassa Slovjanskin alueen turvallisuuspalvelun rakennuksen. Girkiniä pidetään yhtenä vastuullisena myös muihin rikoksiin, kuten teloituksiin. Hän oli määrännyt esimerkiksi teloituksen vähäisen näpistyksen perusteella ja vedonnut vanhentuneeseen Stalinin diktatuurin aikaiseen toisen maailmansodan ajan neuvostolainsäädäntöön.

Girkin järjesti ja johti pitkään niin sanotun Donetskin kansantasavallan alueen venäläismielistä kapinaa Itä-Ukrainan sodassa kesällä 2014 ja toimi "kansantasavallan" puolustusministerinä. Kun kapinallisten alue näytti romahtavan heinäkuun alussa, Girkin pyysi YouTubessa Venäjältä apua. Girkin erosi 14. elokuuta niin sanotun Donetskin kansantasavallan puolustusministerin tehtävästä ja joutui syrjään Itä-Ukrainan tapahtumista.*lähde?*

Myöhemmin Girkin kertoi aloittaneensa kapinatoiminnallaan Ukrainan sodan, kun venäläisaktivistien kapina oli kuivumassa kokoon. Hän oli pettynyt siihen, ettei Venäjä halunnutkaan Krimin tavoin vallata Itä-Ukrainaa. Hän poistui Ukrainasta, koska Venäjää ei haluttu kytkeä Ukrainan tapahtumiin. Girkinin mukaan Venäjän pääideologina pidetty Putinin neuvonantaja Vladislav Surkov ohjasi Ukrainan kapinaa.

Marraskuussa 2022 uutisoitiin, että Girkin ja kaksi muuta miestä, joista toinen on venäläinen ja toinen ukrainalainen, on tuomittu Hollannissa poissaolevina elinkautiseen vankeuteen osallisuudestaan malesialaisen lentokoneen alasampumiseen Ukrainassa 2014. Yksi venäläinen syytetty vapautettiin syytteistä.

Heinäkuussa 2023 on julkisuudessa ollut tietoja, että Girkin olisi pidätetty Venäjällä. Väitteen ovat esittäneet Girkinin vaimo ja lakimies. Vaimon mukaan Girkiniä vastaan on nostettu syytteet "ääriajattelusta".

Lähteet
-------

1. 1 2 . Tieto on haettu Wikidatasta.
2. ↑  Russian citizen Girkin (Strelkov) appoints Kramatorsk police chief *Interfax Ukraine*.  29.04.2014. Viitattu 28.5.2022. (englanniksi)
3. ↑  Hakala, Pekka: Työnä ja kutsumuksena tappaminen. *Helsingin Sanomat*.  31.5.2014.  Arkistoitu 31.5.2004. Viitattu 21.11.2014.
4. ↑
5. ↑
6. ↑  Thuneberg, Jenny: Onko Itä-Ukrainan separatistien salaperäinen johtaja pakomatkalla? *Verkkouutiset.fi*.  5.7.2014. Viitattu 21.11.2014.
7. ↑  Pulkki, Arto: Tilanne Itä-Ukrainassa kulminoituu. *Suomen sotilas*.  5.7.2014.  Arkistoitu 19.10.2014. Viitattu 21.11.2014.
8. ↑  Manninen, Marja: Igor Strelkov venäläismediassa: Olen vastuussa Itä-Ukrainan sodasta *Yle Uutiset*.  21.11.2014. Viitattu 21.11.2014.
9. ↑  Hakala, Pekka: Venäläisupseeri Girkin: Minä laukaisin sodan, joka jatkuu yhä. *Helsingin Sanomat*.  21.11.2014.  Arkistoitu 23.11.2014. Viitattu 21.11.2014.
10. ↑  Vladislav Surkov, Putin Aide, Managed Russian Militants in Donbas.  15.11.2014.  Arkistoitu 29.11.2014. Viitattu 21.11.2014. (englanniksi)
11. ↑  Mostovych, Anna: Putin’s top aide managed Donbas militants — Strelkov *Euromaidan Press*.  14.11.2014. Viitattu 21.11.2014. (englanniksi)
12. ↑  Hollantilainen tuomioistuin tuomitsi kolme elinkautiseen malesialaiskoneen alasampumisesta – yksi vapautettiin  17.11.2022. MTV. Viitattu 17.11.2023.
13. ↑  Entinen FSB:n upseeri Igor Girkin pidätetty Venäjällä Yle seuraa. Yle.fi 21.7.2023, viitattu 21.7.2023
14. ↑  Saara Aholainen, Väite: Venäläis­nationalisti Igor Girkin on pidätetty Venäjällä Helsingin Sanomat 21.7.2023, viitattu 21.7.2023


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki
* Puola

 |
|  |
| Muut | 
* IdRef

 |

 |